Lions pluk haas uit hoed met twee spanne teen Stormers(Foto: LionsRugbyCo/Twitter) In die ou dae het hulle dit sommer proewe genoem. Hoe anders kan ŉ mens Saterdagaand se kragmeting tussen die Lions en Stormers in die tweede Superondersteuners-kragmeting op Loftus Versfeld beskryf? Vir die rekordboeke het die Stormers die Lions met 34-21 geklop nadat hulle rustyd met 20-7 voor was. Voor rustyd het die Stormers se ysters, soos Frans Malherbe, Scarra Ntubeni, Stephen Kitshoff, JD Schickerling en Siya Kolisi maalvleis van die Lions gemaak, veral in die skrums. Maar toe die Lions ná rustyd 15 vars plaasvervangers op die veld stuur, was die skoen aan die ander voet. Die plaasvervangers, meestal jong energieke spelers, was net die regte doepa om die moeë Stormers aan die slaap te vang. Ewe skielik het die Lions beter geskrum, genoeg besit gekry en in ŉ stadium byna 65 persent besit en gebiedsvoordeel geniet. Was dit in die gees van die spel? Wel, die Lions het 15 plaasvervangers op hul spanlys gehad en eintlik was dit ŉ meesterskuif om met twee spanne te speel. Nou weet die jongelinge wat dit beteken om teen die hardebaarde te speel … en hulle het boonop die toets geslaag. Boonop was eintlik niks op die spel nie en die spelers kon ná maande se frustrasie uiteindelik die spinnerakke afskud. Iewers moes daar begin word, iewers moes daar ŉ streep in die grond getrek word, want die spelers kon nie meer langer aan ŉ lyntjie gehou word nie. Die Stormers kan baie tevrede wees wat hulle in die eerste helfte vermag het. Hulle pak gaan weer hul sterkpunt wees en daar is ŉ rits vlugvoetige spelers agterlangs. Ja, dalk wil Damian Willemse te veel op ou houtjie doen, maar aanwinste soos Warrick Gelant en die jeugdige Rikus Pretorius gaan nog baie waarde toevoeg. Vir die Lions wag daar heerlike kopkrap op die afrigter, Cash van Rooyen. Moet hy van die ouer spelers in die opdsrafspan behou, of moet hy die jongelinge van die begin af inspan?